Goudbedryf: Solidariteit gaan voort met onderhandelinge met die Kamer van MynweseDie onderhandelinge tussen Solidariteit en die Kamer van Mynwese oor verhogings vir werknemers in die goudbedryf word Maandag voortgesit. Solidariteit sê hy sal voortgaan met sy poging om ŉ onderhandelde skikking te bereik terwyl twee ander vakbonde ŉ dooiepunt in die onderhandelinge verklaar het en ŉ sertifikaat uitgereik is wat hulle die geleentheid bied om te begin staak. Gideon du Plessis, hoofsekretaris van Solidariteit, sê die vakbond het in oorleg met sy verteenwoordigers om drie redes die besluit geneem om nie ŉ dooiepunt te verklaar nie. “Eerstens, hoewel Solidariteit baie teleurgesteld is dat die Kamer in gebreke gebly het om sy vorige aanbod van ŉ verhoging van 5,5% vir vaardige werknemers te verhoog, is daar wel aan agt van die vakbond se tien ander substantiewe eise voldoen. Die salarisverhogingpersentasie bly die hooffokus van Solidariteit se eise, maar die gees waarin aan die ander substantiewe eise voldoen is, skep die platform vir voortgesette onderhandelinge. Tweedens bestaan daar ŉ onderhandelingprotokol by die Kamer dat die werkgewers in ŉ stadium amptelik verklaar dat hul “finale aanbod” op die tafel is. Op hierdie punt moet vakbonde dan ook finaal oor die aanbod besin. Solidariteit glo dus dat ŉ dooiepunt nog nie bereik is nie en die Kamer nog ŉ finale aanbod moet maak. Laastens doen Solidariteit se leierskap ŉ beroep op sy lede in die goudbedryf om met groot omsigtigheid die besluit te neem oor of hulle hul tot ŉ staking wil wend. Solidariteit is ŉ lede-organisasie en indien dit ons lede se wens is om wel later te staak, sal ons dit eerbiedig. Solidariteit se gevoel is egter dat die klem nou op werksekerheid en die volhoubaarheid van die goudbedryf geplaas moet word en dat dit ŉ verloor-verloor situasie sal wees om te staak.” Du Plessis sê Solidariteit doen ŉ beroep op die Kamer om die moed van oortuiging te hê om Maandag ŉ hersiene aanbod op die tafel te plaas wat vakbonde sal ontmoedig om te staak. “Solidariteit is van mening dat die Kamer ŉ substantiewe gedeelte van hul finale aanbod terughou om genoegsame bedingingsruimte te hê om ŉ skikking tydens ŉ staking te bewerkstellig. Solidariteit wil egter die finale aanbod om die onderhandelingstafel beding en nie in die strate nie.”